עידן ניידיץ

עידן ניידיץ (נולד ב-29 במאי 1979) הוא קומיקאי, סטנדאפיסט, יוצר תוכן, פרסומאי וכוכב רשת ישראלי. ניידיץ נולד בבאר שבע. בגיל 3 עברו הוריו לאילת עד גיל 5 וחזרו לבאר שבע, שם למד בבית ספר היסודי מצדה את כיתות א' וב'. לאחר מכן עברו לראשון לציון, שם גדל עד עזיבת בית הוריו. בצה"ל שירת כקצין שלישות ולאחר מכן בתפקידי הדרכה שונים בבה"ד 11. השתחרר בדרגת סגן ומשרת מילואים פעיל עד היום. ניידיץ נשוי למירה ואב לשניים, ומתגורר בחולון. לאחר סיום שירותו הצבאי בשנת 2002 התנסה ניידיץ לראשונה בעמידה על במה במסגרת הצמד "עידן וגלעד" עם חברו הטוב גלעד מאושר. השניים החלו להופיע יחד במסגרת ערבי חובבים ובמות פתוחות ולאחר כשנה הוחתמו בסוכנות הייצוג "סברס", במסגרתה הופיעו יחד במשך 4 שנים בערבי הסטנדאפ בבית ציוני אמריקה ובצוותא, עם אמנים נוספים וצעירים בזמנו כמו אורי חזקיה, קובי מימון, אבי נוסבאום ועוד. הצמד התפרק בשנת 2006. ניידיץ החל ללמוד לתואר ראשון במנהל עסקים ושיווק במסלול האקדמי של המכללה למנהל ובמקביל החל לעבוד כנציג מכירות טלפוני בחברת HOT, שם התקדם עם סיום לימודיו ומונה למשרת מנהל צוות מכירות ולאחר מכן למנהל מחלקת הטלמרקטינג. במהלך תפקידיו שם, למד לתואר שני במסלול האקדמי של המכללה למנהל, אף הוא במנהל עסקים, שיווק ופרסום. בשנת 2013 עזב את HOT ופנה לעולם הפרסום. את תפקידו הראשון בענף ביצע במשרד הפרסום ענבר מרחב ניסן, שם שימש כאיש אסטרטגיה (פלנר). לאחר שנה מונה לאיש אסטרטגיה בכיר באדלר חומסקי ולאחר שנה נוספת נקרא להקים ולנהל את מחלקת התוכן והקריאייטיב ברשתות החברתיות של חברת הדיגיטל של הקבוצה "אינטרקשן". במסגרת התפקיד ניהל תקציבי סושיאל רבים וגדולים כמו "בזק", "פלאפון", "אלקטרה", "מחסני חשמל", "בנק הפועלים", "שטראוס" ורבים נוספים. במקביל לעבודה בפרסום החל ניידיץ לייצר תכנים לרשתות החברתיות. בתחילה בטוויטר, לאחר מכן בפייסבוק, אינסטגרם, יוטיוב וטיקטוק. ככותב ויוצר סרטונים רבים החל לצבור עוקבים ולהפוך לאחד מיצרני התוכן המוכרים בישראל. ניידיץ אחראי למספר רב של תופעות ויראליות ברשתות החברתיות בשנים האחרונות, כמו הסרטונים עם ילדיו רוני ועומר, שמשתתפים לעיתים תכופות בתכנים שהוא מעלה. את החזרה לבמות עשה ניידיץ בשנת 2013 במסגרת הרכב אותו יזם וניהל בשם "קורעים רשתות", הרכב של שישה כותבי רשת שהתאגדו למופע סטנדאפ מאוחד. ההרכב הופיע במשך שנתיים ברחבי הארץ ומשך תשומת לב רבה מצד קהל העוקבים ברשתות. בשנת 2014 יזם ערבי במה פתוחה ליוצרי רשת בשם "תעשה לי לייב", ניהל והנחה את הערבים, וכך צבר שעות במה רבות. בשנת 2016 העלה לראשונה את המופע המלא שלו במועדון "הסטנדאפ פקטורי" של ארז בירנבוים, כשבקהל משפחתו וחבריו הקרובים בלבד. ב-2018 פרש לעצמאות לתחום הסטנדאפ והתוכן. מלבד מופע הסטנדאפ האישי שלו, הוא עוסק ביצירת תוכן שיווקי למותגים ובייעוץ אסטרטגי וקריאייטיבי למותגים. בשנים האחרונות עבד עם מותגים אבים כגון "תנובה", "אינטל", "תעשייה אווירית", "אסם", "גולף קידס", "רנו", "גוגל", "קניוני עזריאלי", "סופר פארם", "דיסני", "יד 2". מאז 2016 ועד היום מופיע ניידיץ ברחבי הארץ עם המופע שלו, העוסק במשברי הורות, זוגיות, גיל וקריירה. כמו כן, ניידיץ הפך לאחד מאמני הבית המובילים של מועדון הסטנדאפ פקטורי המצליח בתל אביב. ניידיץ כתב והגיש פינה שבועית ברדיו למשך מספר חודשים בתוכנית "פתחי וזמרי בע"מ. בשנת 2020 השתתף בתוכנית הטלוויזיה "קומדי סטאר" ברשת 13. בשנת 2021 כתב והשתתף בסדרת פרסומות של "איזי" יחד עם דניאל חן. כמו כן השתתף במספר תפקידי אורח בסדרות שיראו אור בשנת 2021. בשנת 2022 שיחק מספר דמויות שונות בסדרה "פשע לא מאורגן" בקשת 12. מדיה וקבצים בנושא עידן ניידיץ בוויקישיתוף אתר האינטרנט הרשמי של עידן ניידיץ עידן ניידיץ, ברשת החברתית פייסבוק עידן ניידיץ, ברשת החברתית אקס (טוויטר) עידן ניידיץ, ברשת החברתית אינסטגרם עידן ניידיץ, ברשת החברתית טיקטוק עידן ניידיץ, סרטונים בערוץ היוטיוב איציק שאשו, יש כאן מישהו מטוויטר?, באתר ynet, 26 ביולי 2013 רוויטל מדר, יוצר סרטון ויראלי על חנון וערס במוסך: "מה לעשות שמזרחים יותר טובים עם הידיים", באתר הארץ, 27 באוגוסט 2015 תכנית חיסכון, ‏דרוש: ערס שילווה אשכנזי למוסך, באתר ‏מאקו‏, 30 באוגוסט 2015 דשה אברמנקו, ״המדור של דשה: עידן ניידיץ – הסטנדאפיסט עם ילד שכוכב לא פחות ממנו״, באתר כל העיר, תאריך 3 באוקטובר 2017 איתי אילנאי, האבות החדשים, באתר ynet, 21 בינואר 2018 אפרת נומברג יונגר, ‏האבות שאתם חייבים להכיר ברשת, באתר ‏מאקו‏, 22 באפריל 2018 אסף אופיר, ״הילד של כולנו: בן השש שגונב את ההצגה לאביו הקומיקאי״, באתר N12, תאריך 12 באוקטובר 2019 נדב גליק, ילדים זה בדיחה: עידן ניידיץ העלה סרטונים עם ילדיו ונעשה כוכב רשת, באתר Xnet‏, 9 בספטמבר 2019